На основу члана 52. Закона о планирању и изградњи ("Службени гласник РС", број 72/2009, 81/2009 – испр., 64/2010 – Одлука УС, 24/2011, 121/2012, 42/2013 – Одлука УС, 50/2013 - Одлука УС, 98/2013 - Одлука УС, 132/2014 и 145/2014) члана 32. Закона о локалној самоуправи („Службени гласник Републике Србије“, број 129/2007 и 83/2014 – др. закон) и чл. 37. Статута града Ниша („Службени лист града Ниша“, број 88/2008),

 Скупштина Града Ниша, на седници одржаној дана \_\_.\_\_.2016. године, доноси

 **Р Е Ш Е Њ Е**

 **О ОБРАЗОВАЊУ КОМИСИЈЕ ЗА ПЛАНОВЕ ГРАДА НИША**

 **I** Образује се Комисија за планове Града Ниша (у даљем тексту: Комисија) у следећем саставу:

**ЗА ПРЕДСЕДНИКА**:

1. Главни урбаниста града Ниша, по функцији је председник Комисије за планове Града Ниша

 **ЗА ЗАМЕНИКА ПРЕДСЕДНИКА - ЧЛАН**:

2. Игор Игић, дипл.инж.грађ.-Управа за планирање и изградњу

 **ЗА СЕКРЕТАРА - ЧЛАН**:

3. Ванча Димитров, дипл.инж.грађ. – ЈП Дирекција за изградњу града Ниш

 **ЗА ЧЛАНОВЕ**:

4. Лидија Стефановић Николић, дипл.инж.арх.- ЈП Завод за урбанизам Ниш

5. Саша Буђевац, дипл.инж.арх. –агенција за пројектовање „Архитектура Буђевац“ Ниш

6. Бранимир Ћирић, дипл.инж.арх.-ЈП Завод за урбанизам Ниш

7. Љубомир Ранчић, дипл.инж.ел. – „ЕПС Дистрибуција“ Д.о.о. Београд, огранак „Електродистрибуција“ Ниш

8. Ђорђе Ранђеловић, дипл.инж.грађ.-ЈКП „Наиссус“ Ниш

9. Игор Трајковић, дипл.инж.саобраћаја. – Управа за комуналне делатности, енергетику и саобраћај

**II** Комисија се образује ради пружања стручне помоћи за обављање послова у поступку израде и спровођења планских докумената, као и давање стручног мишљења по захтеву надлежних органа Управе.

 **III** Административно-техничке послове припремања и одржавања седница Комисије обавља организациона јединица надлежна за послове планирања и изградње.

 **IV** Начин рада и одлучивање Комисије утврђује се Пословником о раду Комисије, који се доноси већином гласова од укупног броја чланова Комисије.

**V** Мандат председника и чланова Комисије траје 4 (четири) године.

**VI** Председнику и члановима комисије за рад у комисији припада накнада. Право на накнаду имају лица која нису у радном односу у надлежном органу јединице локалне самоуправе који спроводи поступак стручне контроле и поступак јавног увида и којима није у опису посла обављање послова из делокруга рада комисије.

Наведена накнада се исплаћује по дану одржавања седнице Комисије у складу са Одлуком о накнадама одборника, чланова радних тела и одборничких група у скупштини града ("Службени лист града Ниша", број 3/2008 – пречишћени текст).

**VII** Доношењем овог решења престаје да важи решење о образовању Комисије за планове Града Ниша ("Службени лист града Ниша", број 9/2013, 74/2015, 98/2015 и 18/2016).

**VIII** Ово решење објавити у "Службеном листу Града Ниша".

**Број:\_\_\_\_\_\_\_\_\_\_\_\_\_**

**У Нишу, \_\_\_\_\_\_\_ 2016. године**

**СКУПШТИНА ГРАДА НИША**

 **Председник**

 **Мр Раде Рајковић**

 **Образложење**

 Чланом 52 Закона о планирању и изградњи ("Службени гласник РС", број 72/2009, 81/2009 – испр., 64/2010 – Одлука УС, 24/2011, 121/2012, 42/2013 – Одлука УС, 50/2013 - Одлука УС, 98/2013 - Одлука УС, 132/2014 и 145/2014) прописано је да ради обављања стручних послова у поступку израде и спровођења планских докумената, као и давања стручног мишљења по захтеву надлежних органа управе, скупштина јединице локалне самоуправе образује комисију за планове.

 Закон о планирању и изградњи у члану 51 а, прописује да је Главни урбаниста по функцији председник комисије за планове.

 Чланом 52 став 2 Закона о планирању и изградњи прописано је да се чланови Комисије именују из реда стручњака за област просторног планирања и урбанизма и других области које су од значаја за обављање стручних послова у области планирања, уређења простора и изградње, са одговарајућом лиценцом, у складу са законом.

 Такође, је у горе наведеном члану, прописано да се трећина чланова Комисије за планове именује на предлог министра надлежног за послове просторног планирања и урбанизма.

 Дописом бр. 350-01-04618/2016-11 од 25.07.2016. године, Помоћник министара Мр Ђорђе Милић, по овлашћењу министара бр. 031-01-37/2/2015-02 од 03.03.2016. године доставио је предлог чланова Комисије за планове града Ниша.

 Наведеним предлогом за чланове Комисије за планове града Ниша, предложени су Бранимир Ћирић, дипл.инж.арх. из Ниша, ЈП Завод за урбанизам Ниш, Саша Буђевац, дипл.инж.арх. из Ниша, „Архитектура Буђевац“ Ниш и Лидија Стефановић Николић, дипл.инж.арх. из Ниша, ЈП Завод за урбанизам Ниш.

 Такође, Министар грађевинарства, саобраћаја и инфраструктуре донео је Правилник о условима и начину рада комисије за стручну контролу планских докумената, комисије за контролу усклађености планских докумената и комисије за планове јединице локалне самоуправе („Службени гласник РС“, број 55/2015) којим се ближе прописује начин рада комисије за планове јединице локалне самоуправе. Овим правилником прописано је чланом 4 да лица која се одређују за председника, секретара и чланове комисије морају да испуњавају услове по питању стручности, односно да су признати стручњаци из области планирања и изградње, да имају високу стручну спрему, одговарајућу личну лиценцу Инжењерске коморе Србије и најмање 5 година радног искуства у струци.

 Чл. 14 Правилника о условима и начину рада Комисије за стручну контролу планских докумената, Комисије за контролу усклађености планских докумената и Комисије за планове јединице локалне самоуправе ("Службени гласник РС", број 55/2015), предвиђено је да предсенику и члановима комисије припада накнада за рад у комисији и да се износ накнаде утврђује актом о образовању комисије, а у складу са Одлуком о накнадама одборника, чланова радних тела и одборничких група у скупштини града ("Службени лист града Ниша", број 3/2008 – пречишћени текст).

 У прилогу материјала достављају се кратке биографије предложених лица.

 На основу свега наведеног, Градско веће Града Ниша утврђује предлог Решења о образовању Комисије за планове Града Ниша и упућује га Скупштини Града Ниша на даљу надлежност.

 Начелник

 Родољуб Михајловић